Бішнаізм

Бішнаізм, або бішноі (, літаральна "дваццаць дзевяць прынцыпаў") — рэлігійны кірунак у індуізме. Распаўсюджаны пераважна ў Раджастхане, Гуджараце, цэнтральнай Індыі. Прыкладная колькасць паслядоўнікаў — 600 тыс. чалавек.  

 Гісторыя 
Заснавальнікам бішнаізму з'яўляецца Джамбха-джы (святы гуру Джамбешвар Бхагван; нар. 1451 г.), выхадзец з раджпуцкага роду Панвар. Да сямі гадоў ён выхоўваўся ў сям'і, пасля чаго стаў пастухом у пустыні Тар. Ва ўзросце 34 гадоў пачаў спавядаць вучэнне, заснаванае на пашане Крышны, аватара бога Вішну. Пропаведзі Джамбха-джы былі запісаны падчас яго вандровак па Індыі ў вершаванай форме шабадвані (літаральна рой пчол). Усяго налічваецца 120 вершаў-шабадаў. У іх выкладзены 29 прынцыпаў вучэння бішнаізму. 

Бішнаізм набыў папулярнасць у сувязі з пропаведдзю рэлігійнага міру ў часы канфліктаў паміж індуістамі і мусульманамі. Большасць паслядоўнікаў Джамбха-джы — джаты, сярод якіх вернікі-бішноі вылучаюцца як асобная каста, што падзяляецца на 100 падкаст. Вучэнне набыло шырокае прызнанне ў XVIII ст., калі вернікі бішноі выступілі супраць манарха Джадхпура з-за яго імкнення вырубкі лясоў на мяжы пустыні Тар. Бішнаіты звычайна сяліліся паасобку ад прадстаўнікоў іншых канфесій, займаліся аховай навакольнай прыроды. З канца XX ст. цікавасць да бішнаізму ў Індыі выклікана пашырэннем экалагічнай свядомасці.

 Дваццаць дзевяць прынцыпаў 
 30 дзён недатыкальнасці пасля нараджэння дзіцяці
 5 дзён недатыкальнасці да жанчыны падчас менструацыі
 Ачышчэнне цела вадою з раніцы
 Сціпласць у паводзінах
 Задавальненне ў цярпенні
 Рытуальныя ачышчэнні
 Літургія двойчы на дзень
 Усхваленне Вішну ўвечары
 Ранішняе ахвярапрынашэнне
 Ачышчэнне вады, малака і дроў
 Шчырае вымаўленне ачышчальных слоў
 Прыняцце правіл прабачэння і жалю
 Не крадзь
 Не асуджай і не крытыкуй
 Не падманвай
 Не марнуй час для доказаў
 Першы дзень кожнага месяца ўзнось малітвы Вішну
 Шкадуй і любі ўсе жывыя істоты
 Не высякай зялёныя дрэвы, беражы прыроду
 Душы ў сябе юрлівасць, гнеў, прагнасць і прыхільнасць
 Прымай ежу і ваду толькі ад людзей, што прайшлі ачышчэнне
 Забяспеч свойскую жывёлу прытулкам, каб не забіваць яе ў старасці
 Не пакладай быкоў
 Не ўжывай опіум
 Не палі тытунь і не датыкайся яго
 Не ўжывай наркотыкі з канопляў
 Не ўжывай алкагольныя напоі
 Не ўжывай мяса, заставайся вегетарыянцам
 Ніколі не апранай блакітную адзежу

 Асаблівасці жыцця вернікаў 
Прыхільнікі бішнаізму жывуць даволі ізалявана ад астатніх вернікаў з-за прынцыпу недатыкальнасці да тых, хто не праходзіць сталага рытуальнанга ачышчэння. З гэтай нагоды бішноі самі забяспечваюць сябе ежай і вядуць гандаль пераважна з прадстаўнікамі сваёй абшчыны. Яны — строгія вегетарыянцы, актыўна ахоўваюць жывую прыроду. Бішноі падзяляюцца на 100 падкаст готра. Шлюбы з прадстаўнікамі сваёй готра і готра, з якой паходзіць маці, забаронены.

 Спасылкі 
 Афіцыйны сайт 
 Зямля бішноі, дзе захаванне дзікай прыроды — рэлігія

Катэгорыя:Рэлігія ў Індыі
Катэгорыя:Вайшнавізм